b"\n_START_ARTICLE_\nThe Probation Wife\n_START_SECTION_\nArgument\n_START_PARAGRAPH_\nJosephine Mowbray (Norma Talmadge), \xc3\xa9s una dona feli\xc3\xa7ment casada que en la primera escena de la pel\xc2\xb7l\xc3\xadcula est\xc3\xa0 abra\xc3\xa7ant el seu fill quan li anuncien una visita. Es tracta d\xe2\x80\x99una amiga que cerca consell perqu\xc3\xa8 acaba de descobrir que el seu marit \xc3\xa9s un faldiller i que flirteja amb una altra dona. Per consolar-la ella li diu que li explicar\xc3\xa0 la hist\xc3\xb2ria d\xe2\x80\x99una noia (en realitat \xc3\xa9s la seva pr\xc3\xb2pia hist\xc3\xb2ria i la pel\xc2\xb7l\xc3\xadcula fa un flashback cinc anys enrere)._NEWLINE_Li explica com una pobre noia orfe va ser criada en un tuguri d\xe2\x80\x99alcohol i prostituci\xc3\xb3 dels barris baixos per una dona freda i calculadora que l\xe2\x80\x99obligava a robar els diners dels clients. Una nit es presenta en el local el fam\xc3\xb3s novel\xc2\xb7lista Harrison Wade (Thomas Meighan) amb la seva xicota Nina (Florence Billings)  i Peter Marr (Walter McEwen), un amic milionari. Enfadat pels flirtejos de la seva xicota amb el milionari, Harrison es barreja entre la multitud i coneix Jo. En aquell moment un home agaf\xc3\xa0 un viol\xc3\xad i toca una pe\xc3\xa7a de Massenet. Jo, li diu que \xc3\xa9s la m\xc3\xbasica m\xc3\xa9s bonica que ha sentit mai i Harrison s\xe2\x80\x99adona que aquella noia no hauria d\xe2\x80\x99estar en aquell local. Per aix\xc3\xb2 li d\xc3\xb3na un feix de bitllets tot dient-li que l\xe2\x80\x99ajudar\xc3\xa0 a aconseguir tornar a comen\xc3\xa7ar i fugir d'aquell ambient. Malauradament la persona que la controla els hi pren. _NEWLINE_Nina abandona Harrison i es casa amb Peter Marr, tot i que en una nota de comiat li diu que ell \xc3\xa9s l\xe2\x80\x99\xc3\xbanic home que estima. Ell decideix passar un any fora. Mentrestant, es produeix una batuda de la policia en el local i Jo \xc3\xa9s enviada a un reformatori del qual escapa per anar en tren a la ciutat.  En el tren es troba Harrison i el reconeix. All\xc3\xa0 la policia est\xc3\xa0 a punt de trobar-la per\xc3\xb2 ell s\xe2\x80\x99ofereix de casar-s\xe2\x80\x99hi per tal de protegir-la. Ell diu que nom\xc3\xa9s ser\xc3\xa0 un matrimoni de paraula per tal de donar-li un nom i aix\xc3\xad evitar que hagi de tornar al reformatori. Jo accepta amb el comprom\xc3\xads que als pocs mesos es divorciaran._NEWLINE_Temps despr\xc3\xa9s de casats, la parella viu junta per\xc3\xb2 sense mantenir relacions. Nina apareix de nou i vol conquerir de nou Harrison, ja que no \xc3\xa9s feli\xc3\xa7 en el seu matrimoni, i com que no contesta els seus missatges es presenta a casa seva on descobreix que s\xe2\x80\x99ha casat. Tot i aix\xc3\xb2 Nina continua intentant conquerir Harrison. _NEWLINE_Harrison surt tot sovint sol als vespres i Jo descobreix per una nota que queda amb Nina. En aquell moment truca l\xe2\x80\x99editor i amic de Harrison, Huntley McMerton (Alec B. Francis), i ella li confessa les seves penes. Huntley l\xe2\x80\x99aconsella que faci que el seu marit es senti gel\xc3\xb3s. Per aix\xc3\xb2 tots dos van a sopar junts al mateix restaurant que Harrison un parell de vegades i el marit explota de gelosia tractant l\xe2\x80\x99editor de pocavergonya i li diu a la seva dona que si sab\xc3\xa9s com l\xe2\x80\x99estima no el tractaria aix\xc3\xad. Jo i Huntley expliquen a Harrison l'engany i la parella \xc3\xa9s feli\xc3\xa7._NEWLINE_Retorn del flashback. Les dues dones, amb el nen de Jo en bra\xc3\xa7os de la mare, s\xe2\x80\x99acomiaden i la dona marxa disposada a actuar de la mateixa manera que la seva amiga."